DA Den Europæiske Unions Tidende CE 84/676

(2004/C 84 E/0763)

SKRIFTLIG FORESPØRGSEL E-0812/04

af María Sornosa Martínez (PSE) til Kommissionen

(15. marts 2004)

Om: Overtrædelse af den europæiske lovgivning om plantebeskyttelsesmidler i Abac-sagen (Valencia)

Ifølge aktuelle forlydender i Valencia ser den spanske landbrugsminister angiveligt ud til at være indblandet i den såkaldte Fabra-sag, i hvilken formanden for provinsrådet i Castellón skulle været gået i forbøn hos det spanske landbrugsministerium for at få tilladelse til at sende insektmidlet Abac (afledt af abamectin), der markedsføres af virksomheden Naranjax, på markedet, uden at midlet havde bestået de behørige toksikologiske prøver. Før den formodede ureglementerede indblanding fra provinsrådets formands side blev tilladelsen til markedsføring for dette insektmiddel så vidt vides nægtet hele tre gange. Faktisk er andre produkter med præcis samme sammensætning, men fra andre producenter, aldrig blevet godkendt af ministeriet, fordi de oversteg de toksikologiske grænseværdier. Som det kan udledes af de oplysninger, der er kommet frem i forbindelse med den igangværende retssag, ser det desuden ud til, at midlet Abac blev markedsført allerede før produktet havde opnået den tvivlsomme tilladelse, hvorved der er blevet begået en dobbelt uregelmæssighed, eftersom plantebeskyttelsesmidlet således i en vis periode har været i handelen uden licens og samtidig uden overensstemmelsesattest.

Den foreliggende situation kan, hvis forlydenderne er rigtige, vise sig at være et alvorligt angreb mod folkesundheden og miljøet og udgør i bedste fald en overtrædelse af bestemmelserne i direktiv 2002/79/EF (1) (tilmed de tidligere udgaver af direktivet), hvori bilagene om maksimalgrænseværdier for pesticidrester er blevet ændret. Ifølge dette direktiv er den tilladte maksimalgrænseværdi for abamectin, der er hovedbestanddelen i plantebeskyttelsesmidlet Abac, 0,01 mg/kg.

Ved udsigten til en retssag og med forbehold af, at landbrugsministeriet endnu ikke har offentliggjort hverken Abacs reelle sammensætning, beskyttelsesmidlets faktiske indhold af abamectin eller de grunde, der lå bag ministeriets godkendelse af midlet:

— Mener Kommissionen da ikke, at der fra det spanske landbrugsministeriums side og i betragtning af, at ministeriet har forholdt oplysninger, foreligger en alvorlig overtrædelse af i hvert fald fællesskabslovgivningen om maksimalgrænseværdier for plantebeskyttelsesmidler?

— Hvilke foranstaltninger har Kommissionen tænkt sig at iværksætte i forbindelse med den her beskrevne sag?

Svar afgivet på Kommissionens vegne af David Byrne

(15. april 2004)

Rådets direktiv 91/414/EØF af 15. juli 1991 om markedsføring af plantebeskyttelsesmidler (2) bestemmer, at aktive stoffer kun må anvendes i plantebeskyttelsesmidler, når det er påvist, at brugen ikke har nogen uacceptable virkninger på menneskers sundhed eller miljøet. Mens man afventede fællesskabsevalueringer og kommissionsafgørelser om individuelle stoffer, der allerede var på markedet i juli 1993, tillod direktivet, at nationale regler blev opretholdt midlertidigt. Abamectin står på den tredje prioriterede liste, som Kommissionen har opstillet i henhold til direktivet. I henhold til Kommissionens forordning (EF) nr. 451/2000 af 28. februar 2000 om de nærmere bestemmelser for iværksættelsen af anden og tredje fase af det arbejdsprogram, der er omhandlet i artikel 8, stk. 2, i Rådets direktiv 91/414/EØF (3), tilkendegav industrien sin interesse for at støtte stoffet i review-processen. Der skulle fremsendes dossiers til den rapporterende medlemsstat, Nederlandene, senest den 25. november 2003. Den rapporterende medlemsstat undersøger dossieret og sender et udkast til en vurderingsrapport til Den Europæiske Fødevaresikkerhedsautoritet (EFSA). På grundlag af EFSA's vurdering af denne rapport træffer Kommissionen afgørelse om, hvorvidt anvendelsen af abamectin i plantebeskyttelsesmidler er acceptabel.

Kommissionen er klar over, at adskillige plantebeskyttelsesmidler indeholdende abamectin er tilladt i Spanien. Det gælder for alle disse midler, herunder midlet »Abac«, at Spanien kun kan give indrømme godkendelser, hvis brugen af midlet ikke efterlader rester i de behandlede afgrøder, der overstiger den maksimale restkoncentration for den pågældende afgrøde. De maksimale restkoncentrationer for abamectin er fastsat i Kommissionens direktiv 2002/79/EF af 2. oktober 2002 om ændring af bilagene til Rådets direktiv 76/895/EØF, 86/362/EØF, 86/363/EØF og 90/642/EØF om fastsættelse af maksimalgrænseværdier for indholdet af visse pesticidrester i og på korn, levnedsmidler af animalsk oprindelse og visse produkter af vegetabilsk oprindelse, herunder frugt og grøntsager, og ligger mellem 0,1 og 0,005 milligram pr. kilogram (mg/kg) afhængigt af afgrøde eller levnedsmiddel.

Det kan ikke udelukkes, at visse plantebeskyttelsesmidler indeholdende abamectin ikke er blevet godkendt. I sådanne tilfælde kan myndighederne have modtaget utilstrækkelig information, eller det er måske fremgået af den fremsendte information, at der er særlige problemer i forbindelse med et specifikt middel.

Kommission er ikke bekendt med, at der skulle foreligge nogen særlige sikkerhedsproblemer i forbindelse med midler indeholdende abamectin, som kræver en øjeblikkelig indgriben, før review-processen i henhold til direktivet er afsluttet.

(1) EFT L 291 af 28.10.2002, s. 1.

(2) EFT L 230 af 19.8.1991.

(3) EFT L 55 af 29.2.2000.